**Hanke nimetus „Tervislikud eluviisid ja looduses liikumine, metsa- ja loodusteadlikkuse tõstmine“**

Hanke maksumus käibemaksuta: 28500 eurot

Hanke maksumus käibemaksuga: 34200 eurot

**Hanke periood:** Lepingu sõlmimisest kuni 31.12.2021

**1. Hanke tehniline kirjeldus**

1.1 RMK avalike funktsioonide täitmiseks on RMK üheks eesmärgiks propageerida looduses liikumist ja tervislikke eluviise ning aidata kaasa metsa- ja loodusteadlikkuse tõstmisele. Sellega seoses on vajalik organisatsiooni tuntuse suurendamine ja RMK poolt pakutavate võimaluste tutvustamine läbi suunatud tegevuse siht- ja sidusrühmadele.

1.2. Soovime leida koostööpartnerit eesmärgiga tutvustada looduses liikumise võimalusi ja suurendada nende võimaluste teadvustamist ühiskonnas, propageerida tervislikke eluviise ja tervisesporti, tõsta inimeste teadlikkust metsa mitmesugustest väärtustest, samuti tutvustada RMK kaubamärki ning tegevusi riigimetsa valdajana, pakkuda RMK-le oluliste sihtrühmade praktilise kaasamise võimalust, suurendada RMK positiivset mainet.

1.3. Ootame pakkumusi koostööprojektiks, mis aitavad tutvustada looduses liikumise võimalusi kevadest sügiseni ja propageerivad tervislikke eluviise. Teenuse osutamise perioodiks on aasta 2021 ja ettevõtmiste läbiviimiseks tuleb kasutada olulises osas riigimetsa.

1.4. Hanke võitja peab olema suuteline tagama kõikide Eesti maakondade erinevates asukohtades kevadest sügiseni vähemalt 3 avalikku üritust, kokku minimaalselt 300 avalikku üritust aastas.

1.5. Eesmärkide saavutamiseks viiakse läbi regulaarne teavitus erinevates meediakanalites, sh internetis, sotsiaalmeedias, ürituste toimumispaikades, korraldajate infokanalites.

1.6. Peamine sihtgrupp on looduses liikumise harrastajad, samuti lapsed erinevas vanuses, linnades ja asulates elavad inimesed, metsandusega vähe kokku puutuvad inimesed.

1.5. Sihtgruppideni jõutakse läbi laiaulatusliku kommunikatsiooni ja reklaamikanalite. Koostöö raames RMK-le pakutavad minimaalsed nõutavad reklaamiväljundid on loetletud hankelepingus (Lisa 1 - Hankelepingu vorm).

1.6. Tööde eest tasustamine toimub vastavalt hankelepingule (Lisa 1 – Hankelepingu vorm).

**2. Nõuded pakkujale**

2.1 Majanduslik- ja finantsseisund

Pakkuja kolme viimase majandusaasta netokäive peab olema vähemalt 100 000 eurot aastas. Pakkuja esitab andmed oma viimase kolme majandusaasta netokäibe kohta (Lisa 2, vorm 1).

2.2 Tehniline ja kutsealane pädevus

Pakkuja peab olema viimase 3 aasta jooksul peatöövõtjana (teenuse osutamise juhtiva koordinaatorina) osalenud looduses liikumist ja/või tervislikke eluviise propageerivate ettevõtmiste osutamisel vähemalt viie projekti osas, millest osavõtjate arv on olnud kokku vähemalt 3000 inimest. Pakkuja esitab viimase kolme aasta sarnaste projektide loetelu koos toimumise aja, koha ja osavõtnud inimeste arvuga (Lisa 2, vorm 2).

**3. Pakkumuse hinna ja eseme väljendamise viis ja hindamiskriteeriumid**

3.1. Pakkumuste hindamise kriteeriumid ja nende osakaalud on alljärgnevad:

3.2.1. Pakkumuse kogumaksumus – osakaal 40%;

3.2.2. Pakutava teenuse üldine sobivus hankega soovitava eesmärgi saavutamiseks ning pakutava teenuse seonduvus RMK avalike funktsioonide täitmisega - osakaal 30%;

3.2.3. Pakutavate RMK kaubamärgi eksponeerimise võimaluste sobivus ja ulatuslikkus hankega soovitava eesmärgi saavutamiseks ja nende võimaluste seonduvus RMK avalike funktsioonide täitmisega – osakaal 30%.

3.3. Pakkumuse kogumaksumuse osas antakse kõige madalama kogumaksumusega pakkumusele 40 punkti. Järgmistele pakkumustele antakse punkte alljärgneva valemi alusel: punktide arv == kõige madalama kogumaksumusega pakkumuse kogumaksumus / hinnatava pakkumuse kogumaksumus \* 40.

3.4. Hindamise hankedokumentide punktides 3.2.2 ja 3.2.3. toodud hindamiskriteeriumite alusel viib läbi hankija poolt moodustatud komisjon, kes järjestab pakkumused hindamiskriteeriumi alusel.

3.4.1. Punkti 3.2.2. hindamiskriteerium – kõige kõrgemalt hinnatava pakutava teenuse üldise sobivusega ning RMK avalike funktsioonide täitmisega seonduvusega pakkumusele antakse 30 punkti, järgmisele pakkumusele 20 punkti, omakorda järgmisele pakkumusele 15 punkti ning ülejäänud pakkumustele 10 punkti.

3.4.2. Punkti 3.2.3. hindamiskriteerium – kõige kõrgemalt hinnatava RMK kaubamärgi eksponeerimise võimaluste sobivuse ja ulatuslikkusega ning RMK avalike funktsioonide täitmisega seonduvusega pakkumusele antakse 30 punkti, järgmisele pakkumusele 20 punkti, omakorda järgmisele pakkumusele 15 punkti ning ülejäänud pakkumustele 10 punkti.

3.5. Juhul, kui punktide 3.2.2. ja 3.2.3. alusel hindamise läbiviimisel on komisjoni hinnangul kahe või enama pakkumuse pakkumused võrdsed ning nende järjestamine hindamiskriteeriumi alusel ei ole võimalik või põhjendatav, saavad kõik sellised võrdsed pakkumused punkte kõrgema punktimäära järgi.

3.6. Pakkumusele kõigi hindamiskriteeriumite alusel antud punktid summeeritakse. Edukaks tunnistatakse pakkumus, kes saab kokku kõige suurema hindepunktide summa. Juhul, kui kahe või enama pakkumuse hindepunktide summa on võrdne, tunnistatakse edukaks pakkumus, kes on saanud kõige rohkem hindepunkte punktis 3.2.2. toodud hindamiskriteeriumi alusel.

**4. Pakkumuste jõusoleku tähtaeg**

4.1. Pakkumused on jõus 90 päeva. Pakkumuste jõusoleku tähtaeg algab pakkumuste esitamise tähtpäevast.

**5. Hankedokumentide lisad**

Hankedokumendid koosnevad käesolevast hankedokumentide põhitekstist ning järgmistest lisadest:

5.1. Lisa 1 – Hankelepingu vorm;

5.2. Lisa 2 - Pakkumuses kasutatavad vormid.